Mykolas Šalkauskas

Mykolas Šalkauskas, s. Jono (; 1847 m. spalio 17 d. – 1897 m. gegužės 18 d. Peterburge) – karo inžinierius, novelistas, publicistas, pedagogas.

Literatūrinė veikla 

Mykolas Šalkauskas literatūros srityje pradėjo reikštis lietuvių spaudos draudimo metais. Kūrinius rašė lenkų kalba, o juos pasirašinėjo slapyvardžiu Brolis.

1886 metais Brolis debiutavo Varšuvoje leidžiamo politinio-visuomeninio-literatūrinio savaitraščio “Prawda” puslapiuose, kuriame buvo publikuojamas jo apsakymų rinkinys “Iš pesimisto dienoraščio” (lenk."Z dziennika pesymisty").

1886–1894 m. M.Šalkauskas buvo savaitraščio “Prawda” korespondentu Peterburge.

Brolio (Mykolo Šalkausko) kūriniai, vaizduojantys Lietuvos kaimą – legenda „Pagieža“ (lenk."Zemsta") ir kaimiška apysaka „Jurgis Durnelis“ (lenk."Jurgis Durnialis") – buvo išversti į lietuvių kalbą ir 1890 m. išspausdinti lietuviškame mėnraštyje „Varpas“. Abu kūrinius į lietuvių kalbą išvertė Vincas Kudirka.
Tais pačiais metais apsakymai „Pagieža“ bei „Jurgis Durnelis“ pasirodė ir Varšuvos savaitraštyje „Głos“ (liet.Balsas).

1894 m. Brolio apysaką “Jurgis Durnelis“ į rusų kalbą išvertė L.Vasilevskis, ją pavadinęs „Простофиля“(rus.). Vėliau šią apysaką išleido I.D.Sytino leidykla. .

1902 m. Plimute buvo išleista Brolio dviejų apsakymų (“Pagieža” ir “Jurgis Durnelis”)  knygelė lietuvių k. (vertėjas – V.Kudirka).
 
1908 m. pagal Brolio apsakymą „Jurgis Durnelis“ to paties pavadinimo spektakliui  scenarijų parašė Gabrielius Landsbergis-Žemkalnis.

Kūriniai 

 1886-1887 m. – “Iš pesimisto dienoraščio”(lenk.“Z dziennika pesymisty”);
 1887 – “Piktadarys”(lenk.“Złoczyńca”) ir “Kapralas” (lenk.“Kapral”);
 1888 – “Filosofo sapnas” (lenk.“Sen filozofa”);
 1890 – “Ibrahimas” (lenk.“Ibrahim”);
 1892 – “Altajus” (lenk.“Ałtaj”);
 1890 -“Iš senbernio užrašų”(lenk.“Z notatek starego kawalera”);
 1892 – “Mitologinė sakmė” (lenk.“Basń mitologiczna”);
 1896 – “Lewonas Jodas” (1896).

1892 m. Varšuvoje buvo išleistas keturių kūrinių, autoriaus pavadintų eskizais (lenk. szkice), rinkinys “Svajonės” (lenk. Marzenia), į kurį įėjo “Mitologinė sakmė”, “Jurgis Durnelis”, “Ibrahimas” ir “Iš pesimisto dienoraščio”.

Brolio kūrinys “Kreipimasis į poetą” (lenk. Wezwanie do poety), buvo įtrauktas į rinkinį, skirtą Varšuvos savaitraščio “Prawda” redaktoriaus Aleksandro Sviętochovskio veiklos 25-mečiui paminėti (1870–1895).
Rinkinys buvo išleistas po rašytojo mirties.

Profesinė ir visuomeninė veikla 

Kapitonas Mykolas Šalkauskas buvo vienas iš įkūrėjų Labdaringos Draugijos , įkurtos 1884 m. prie Peterburgo šv. Kotrynos Romos katalikų bažnyčios, tuo metu buvusios visos krikščioniškosios Peterburgo bendruomenės centru.

Gyvenimo pabaigoje Mykolkas Šalkauskas dėstė Peterburgo Berniukų Gimnazijoje , įsteigtoje prie anksčiau paminėtos šv. Kotrynos bažnyčios.

Peterburge yra išlikęs R.M. Vetzerio mechaninių dirbtuvių pastatas (Kamennoostrovskij pr. 58), pastatytas 1895 m. pagal M.Šalkausko inžinierinį projektą.

Gyvenimo pabaiga 

Mykolas Šalkauskas (Brolis) mirė 1897 metų gegužės 18 dieną Peterburge. Palaidotas Peterburgo Vyborgo katalikų kapinėse.

Biografijos

Šaltiniai 

 Brolis. “Jurgis Durnelis” – “VARPAS”, 1890, Nr.3 – N.8
 Brolis. “Lewonas Jodas” – Głos, Warszawa, 1896, Nr.43, s.1011; Nr.45, s.1059; Nr.46, s.1083; Nr.47, s.1107
 Brolis. “Marzenia”, szkice, T.I, druk K.Kowalewskiego, Warszawa, 1892.
 Brolis. “Z notatek starego kawalera” Prawda, Nr.38 i dalsze, Warszawa, 1896
 Kudirkа V. Raštai, V-as t., 125–186 psl.,Tilžė, MCMIX.
 Žemkalnis G. “Jurgis-Durnelis” 4 veiksmų komedija, parašyta pagal “Brolio” apysakos, Vilnius, 1908 m.
 Banaszkiewic Mikolaj “Gimnazium Męskie Przy Kościele Sw. Katarzyny”
 “Głos” – Wspomnienie pozgonne 1897 nr 24 s. 588
 Kalęba Beata "Brolis, czyli Brat. O Michale Szołkowskim, zapomnianym prozaiku „polsko-litewskim”
 Orgelbrand S. „Encyklopedja powszechna z ilustracjami i mapami“, Volume 3, s.110, Warszawa, 1898 r.
 “Z murów św. Katarzyny: księga pamiątkowa b. wychowanek i wychowanków gimnazjum przy kościele świętej Katarzyny w Petersburgu.” T. 1, Warszawa, 1933, s.213
 Бролис. „Простофиля“: с польского рассказа Бролиса / Переделал А. Василевский; Изд. В. И. – М., 1894. – 53 с. – (Правда. – № 57).

Nuorodos